Broj: 711-I-2459-M-473/22-02-21

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Vanje Glogovac, ravnateljici Javne ustanove InovaDR za poticanje lokalnog razvoja,** za davanjem mišljenja Povjerenstva, na 196. sjednici održanoj dana 9. prosinca 2022.g. daje sljedeće

**MIŠLJENJE**

**Sukladno članku 7. točki d) ZSSI-a,** **obveznici Vanji Glogovac, ravnateljici Javne ustanove InovaDR za poticanje lokalnog razvoja, zabranjeno je uz primanje plaće za obnašanje navedene dužnosti primiti božićnicu, dar za dijete i druge primitke koji bi se imali smatrati zabranjenom dodatnom naknadom****, jer ne predstavljaju naknadu putnih i drugih troškova za obnašanje javne dužnosti.**

Obrazloženje

Zahtjev za davanjem mišljenja Povjerenstva podnijela je obveznica Vanja Glogovac, ravnateljica Javne ustanove InovaDR za poticanje lokalnog razvoja. U Povjerenstvu zahtjev je zaprimljen 21. studenog 2022. pod poslovnim brojem 711-U-9139-M-473/22-01-5, povodom kojeg se vodi predmet broj P-473/22.

Člankom 3. stavkom 1. podstavkom 63. ZSSI-a propisano je da su ravnatelji, odnosno predsjednici uprava regionalnih i lokanih razvojnih agencija obveznici ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu za mišljenjem obveznica navodi kako je ravnateljica lokalne razvojne agencije iz Duge Rese te traži mišljenje Povjerenstva ima li pravo na božićnicu i dar za djecu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Sukladno odredbi članka 7. točke d) ZSSI-a, ravnatelji, odnosno predsjednici uprava regionalnih i lokanih razvojnih agencija ne mogu uz plaću za obnašanje navedene javne dužnosti primati božićnicu, uskrsnicu, dar za djecu, regres, bonus za ostvarene rezultate, jubilarnu nagradu, te ostale naknade koji ujedno ne predstavljaju naknadu putnih i drugih troškova za obnašanje javne dužnosti.

Slijedom navedenog, obveznici Vanji Glogovac zabranjeno je primiti dar za djecu, božićnicu, regres, bonus za ostvarene rezultate, jubilarnu nagradu i ostale navedene primitke, jer bi se isto imalo smatrati zabranjenom dodatnom naknadom u smislu članka 7. točke d) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznici Vanji Glogovac, elektroničkom dostavom
2. Objava na internetskoj stranici Povjerenstva
3. Pismohrana